ח'דיו

ח'דיו (ערבית: خديوي, טורקית: Hıdiv - משנה לסולטאן) היה תוארם העובר בירושה של שליטי מצרים מתחילת המאה ה-19.

תואר זה החליף את התואר הטורקי ואלי (מושל). עם זאת, רק ב-1867 הכיר הסולטאן העות'מאני אבדילאזיז בתואר זה והעניקו לשליט מצרים דאז אסמאעיל פאשא. מצרים הייתה כפופה לכאורה לאימפריה העות'מאנית אך למעשה הייתה עצמאית לאחר שסבו של אסמאעיל, הוואלי מוחמד עלי, מרד בהצלחה בסולטאן הטורקי.

בנו של אסמאעיל תאופיק פאשא ירש את התואר כמו גם בנו של תאופיק עבאס חלמי השני. עבאס הודח על ידי הבריטים ב-1914 עם כניסת טורקיה למלחמת העולם הראשונה כבת ברית של גרמניה והשימוש בתואר הסתיים עמו. בשנת 1922 לאחר הכרזת העצמאות המצרית נטלו השליטים לעצמם את התואר "מָלִיכּ" (מלך בערבית).

ראו גם
 ח'דיוות מצרים

קישורים חיצוניים

 

מצרים: היסטוריה
תוארי אצולה
תארים עות'מאניים
האימפריה העות'מאנית: חלוקה מנהלית